คปภ.อนุมัติ5แบบประกันราคาถูก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เบี้ยไม่เกิน500บาทต่อเดือน มีค่าทำศพชดเชยรายวันให้
โพสต์ทูเดย์ — คปภ.เผย 5 บริษัทประกันชีวิตผ่านการอนุมัติขายกรมธรรม์รายย่อย
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในวันที่ 10 ม.ค 2554 คปภ.ได้อนุมัติกรมธรรม์ประกันภัยรายย่อย หรือไมโครอินชัวรันส์ 5 บริษัท ประกอบด้วย บริษัท กรุงเทพประกันชีวิต ออกกรมธรรม์ไมโครอินชัวรันส์กรุงเทพประกันชีวิต ระยะเวลาเอาประกันภัย 1 ปี ระยะเวลาชำระเบี้ยประกันภัย 1 ปี โดยอัตราเบี้ยประกันภัยรายปีต่อจำนวนเงินเอาประกันภัยหรือทุนประกันภัย 1,000 บาท สำหรับคนอายุ 25 ปี เพศหญิงอยู่ที่ 4.4% เพศชายอยู่ที่ 14.1% วัย 30 ปี เพศหญิงอยู่ที่ 4.5% เพศชายอยู่ที่ 15.7%
บริษัท ไทยประกันชีวิต ออกกรมธรรม์ชื่อ พี.เอ.ไมโคร ฮอสพิทอล แคร์ เป็นประกันอุบัติเหตุส่วนบุคคล มี 3 แบบ โดยมีผลประโยชน์ชดเชยรายได้ระหว่างการเข้ารักษาตัวในโรงพยาบาล และผลประโยชน์ค่าใช้จ่ายในการจัดการงานศพกรณีเสียชีวิตจากการบาดเจ็บหรือการเจ็บป่วย ยกเว้นเสียชีวิตจากการเจ็บป่วยภายในระยะเวลา 180 วันแรก คุ้มครองสำหรับการขับขี่หรือโดยสารรถจักรยานยนต์ 50% ของวงเงินเอาประกันภัย อัตราเบี้ยประกันภัยเริ่มต้น 500 บาทต่อปี
บริษัท เมืองไทยประกันชีวิต ออกกรมธรรม์ชื่อ เมืองไทย ยิ้มมั่งมี ชำระเบี้ย 15 ปี คุ้มครอง 20 ปี โดยวงเงินความคุ้มครองสูงสุด 1 แสนบาท และเบี้ยประกันภัยไม่เกิน 500 บาทต่อเดือน เช่น อายุ 25 ปี ชายเบี้ย 69.55 บาท หญิงเบี้ย 62.86 บาท อายุ 35 ปี ชายเบี้ย 70.05 บาท หญิงเบี้ย 63.96 บาท ต่อทุนประกัน 1,000 บาทต่อปี และกรมธรรม์ประกันอุบัติเหตุส่วนบุคคล ทุนสูงสุด 1 แสนบาท คุ้มครองกรณีขับขี่หรือโดยสารรถจักรยานยนต์ 50% มีค่าชดเชยระหว่างการเข้ารักษาตัวในโรงพยาบาลสูงสุดไม่เกิน 20 วัน มีค่าใช้จ่ายในการจัดงานศพทุกกรณี 1 หมื่นบาท 
บริษัท อยุธยา อลิอันซ์ ซี.พี. ประกันชีวิต ออกกรมธรรม์ชื่อ แบบอยุธยาเฉพาะกาล 5/5 ชำระเบี้ย 5 ปี คุ้มครอง 5 ปี หากเสียชีวิตเนื่องจากเจ็บป่วยบริษัทจะคืนเบี้ยประกัน ภัยที่ชำระมาทั้งหมด
บริษัท ไทยสมุทรประกันชีวิต ออกกรมธรรม์ชื่อ คุ้มสุด 365 ชำระเบี้ย 1 ปี คุ้มครอง 1 ปี กรณีเสียชีวิตทุกกรณี หากเสียชีวิตเนื่องจากอุบัติเหตุ บริษัทจะจ่ายเงินเพิ่มเติมจากทุนประกันอีก 6 หมื่นบาท ทั้งนี้ ไม่คุ้มครองกรณีถูกฆ่าหรือถูกทำร้ายร่างกายโดยเจตนา เสียชีวิตจากสงคราม การปฏิวัติ การกบฏ การลุกฮือขึ้นต่อต้านรัฐบาล การจลาจล การนัดหยุดงาน การปฏิบัติการของผู้ก่อการร้าย การรุกราน สงครามกลางเมือง